কানাডার সঙ্গে বড় চুক্তির পথে ভারত! বিরাট চাপে পড়বেন ট্রাম্প?

ওয়েব ডেস্ক: আমেরিকার সঙ্গে শুল্কযুদ্ধের আবহে ভারত সফর (India Visit) করতে চলেছেন কানাডার (Canada) প্রধানমন্ত্রী। মার্চের প্রথম সপ্তাহেই নয়াদিল্লিতে অবতরণ করতে পারে কানাডার প্রধানমন্ত্রী মার্ক কার্নির (Mark Carney) বিমান। সূত্রের খবর, এই সফরে ইউরেনিয়াম, জ্বালানি, খনিজ সম্পদ এবং এআই সংক্রান্ত একাধিক গুরুত্বপূর্ণ চুক্তি স্বাক্ষরের সম্ভাবনা রয়েছে। সম্প্রতি এক সাক্ষাৎকারে কানাডায় ভারতের হাই কমিশনার দীনেশ পট্টনায়ক এই বিষয়ে এক স্পষ্ট ইঙ্গিত দিয়েছেন। যদিও এ বিষয়ে কার্নির দফতর এখনও আনুষ্ঠানিক মন্তব্য করতে চায়নি।

বর্তমানে, কানাডার দেশপ্রধান মার্ক কার্নি আমেরিকাকে (USA) বাদ দিয়ে বিভিন্ন দেশের সঙ্গে কূটনৈতিক ও বাণিজ্যিক সম্পর্ক উন্নত করতে চাইছেন। ইতিমধ্যে বিশ্ব অর্থনৈতিক সম্মেলনে তাঁর বক্তৃতা আন্তর্জাতিক মহলে আলোড়ন ফেলেছে। সেখানে তিনি বলেন, পুরনো ‘নিয়মভিত্তিক বিশ্বব্যবস্থা’ ভেঙে পড়েছে এবং কানাডার মতো মধ্যম শক্তিধর দেশগুলিকে একজোট হয়ে আরও ন্যায্য ও স্থিতিশীল বিশ্ব গড়তে হবে। এই বক্তব্যের জন্য তিনি বিরল ‘স্ট্যান্ডিং ওভেশন’ও পান।

আরও পড়ুন: সাধারণতন্ত্র দিবসে ড্রাগনের সুরবদল! ভারতকে কী বার্তা দিল চীন?

এর আগে চীনের সঙ্গে বৈদ্যুতিক গাড়ি ও ক্যানোলা তেলের উপর শুল্ক কমানো এবং প্রায় ৭ বিলিয়ন কানাডিয়ান ডলারের রফতানি বাজার খুলে দেওয়ার চুক্তিও করেছেন কার্নি। ভারতের সঙ্গে সম্পর্ক পুনর্গঠনও কার্নির অগ্রাধিকারের তালিকায়। প্রাক্তন প্রধানমন্ত্রী জাস্টিন ট্রুডো ২০২৩ সালে শিখ বিচ্ছিন্নতাবাদী নেতা হরদীপ সিং নিজ্জরের হত্যাকাণ্ডে ভারতের জড়িত থাকার অভিযোগ তুলেছিলেন। ভারত সেই অভিযোগ অস্বীকার করে। কার্নি ক্ষমতায় আসার পর সেই টানাপড়েন কমানোর চেষ্টা শুরু হয়েছে। তাঁর আমন্ত্রণেই গত বছর জি-৭ সম্মেলনে যোগ দেন প্রধানমন্ত্রী নরেন্দ্র মোদি (Narendra Modi)।